**Πρόσκληση Συμμετοχής σε Διακρατική Έρευνα για την Προσαρμογή των Φοιτητών/ριών στην Τριτοβάθμια Εκπαίδευση**

Αγαπητοί φοιτητές, αγαπητές φοιτήτριες,

Σας προσκαλούμε να συμμετάσχετε σε διακρατική έρευνα με αντικείμενο μελέτης την προσαρμογή των φοιτητών και των φοιτητριών στην Τριτοβάθμια Εκπαίδευση. Η έρευνα πραγματοποιείται στο πλαίσιο ευρωπαϊκού προγράμματος με τη συμμετοχή τεσσάρων ευρωπαϊκών χωρών και διεξάγεται στη χώρα μας με την εποπτεία της κ. Ελευθερίας Γωνίδα, Αναπληρώτριας Καθηγήτριας του Τμήματος Ψυχολογίας, Α.Π.Θ.

Στόχος της έρευνας είναι η μελέτη των αντιλήψεών σας για τη διαδικασία προσαρμογής σας στην Τριτοβάθμια Εκπαίδευση (Πανεπιστήμιο ή ΤΕΙ), τις δυσκολίες που ενδεχομένως συναντήσατε ή συναντάτε με τις σπουδές σας, καθώς και τις ανησυχίες σας για τις σπουδές και το μέλλον σας. Απώτερος στόχος του προγράμματος είναι η συμβολή στην οργάνωση και παροχή καλύτερων υπηρεσιών υποστήριξης των φοιτητών και φοιτητριών κατά την περίοδο των σπουδών τους.

Το ερωτηματολόγιο αποτελείται από κλειστές ερωτήσεις, δηλαδή καλείστε να επιλέγετε για κάθε ερώτηση την απάντηση που σας εκφράζει καλύτερα. Δεν υπάρχουν σωστές ή λανθασμένες απαντήσεις. Κάθε ειλικρινής απάντηση είναι σημαντική για μας για να κατανοήσουμε καλύτερα τις εμπειρίες που έχετε σε αυτή τη φάση της ζωής σας.

Η συμπλήρωση του ερωτηματολογίου είναι ΑΝΩΝΥΜΗ, κανένας ΔΕΝ θα μπορεί να σας αναγνωρίσει από τις απαντήσεις σας. Οι απαντήσεις σας θα χρησιμοποιηθούν ΜΟΝΟ για τους σκοπούς της συγκεκριμένης έρευνας και κανεί άλλος ΔΕΝ θα έχει πρόσβαση σε αυτές. Η συμπλήρωση του ερωτηματολογίου δεν ξεπερνά τα 20 λεπτά. Εάν συμπληρώσετε το ερωτηματολόγιο από το κινητό σας τηλέφωνο, ίσως χρειαστεί περιστροφή του κινητού για την ορθή προβολή των ερωτήσεων.

Μπορείτε να συμπληρώσετε το ερωτηματολόγιο πατώντας τον παρακάτω σύνδεσμο:

<https://qa.auth.gr/srt/>

Για τυχόν διευκρινίσεις, μπορείτε να επικοινωνείτε με την κ. Κωνσταντίνα Φαλάγγα, υποψήφια διδάκτορα Ψυχολογίας και μέλος της ελληνικής ομάδας του προγράμματος (kfalanga@psy.auth.gr).

Σας ευχαριστούμε θερμά για τη συμμετοχή σας!

Ελευθερία Ν. Γωνίδα

*Αναπληρώτρια Καθηγήτρια Εκπαιδευτικής Ψυχολογίας και Ανθρώπινης Ανάπτυξης*

*Τμήμα Ψυχολογίας*

*Αριστοτέλειο Πανεπιστήμιο Θεσσαλονίκης*